**Fred Rutten** (s. 5. joulukuuta 1962) on alankomaalainen jalkapallovalmentaja ja entinen puolustaja. Hän toimii PSV:n apuvalmentajana.

Ura pelaajana
-------------

Rutten edusti koko peliuransa ajan FC Twenten joukkuetta. Hän debytoi huhtikuussa 1980 seuran edustusjoukkueessa ottelussa SBV Vitesseä vastaan. Alankomaiden maajoukkueessa Rutten pelasi yhden ottelun Italiaa vastaan vuonna 1988. Rutten lopetti aktiiviuransa 1992.

Ura valmentajana
----------------

Peliuransa jälkeen Rutten jatkoi FC Twentessä apuvalmentajana. Kaudella 1995–1996 hän toimi seuran päävalmentajana palaten Hans Meyerin tulon jälkeen apulaisvalmentajan tehtäviin. Syyskuussa 1999 hän nousi toistamiseen seuran päävalmentajaksi Meyerin lähdettyä Borussia Mönchengladbachiin. Ruttenin johdolla Twente voitti kaudella 2000–2001 Alankomaiden cup-mestaruuden kaadettuaan finaalissa PSV Eindhovenin rangaistuspotkukilpailun jälkeen. 

Kesällä 2001 Rutten siirtyi Twentestä PSV Eindhovenin organisaatioon juniorijoukkueen valmentajaksi. Kesällä 2002 PSV-valmentajaksi palannut Guus Hiddink nosti Ruttenin apulaisvalmentajakseen. Neljän menestyksekkään apulaisvalmentajavuoden jälkeen Rutten palasi FC Twenten päävalmentajaksi. 

Ruttenin johdolla Twente sijoittui kahdesti perättäin neljänneksi Eredivisiessä. Kauden 2006–2007 pudotuspeleissä Twente ei onnistunut selviytymään Mestarien liigaan, mutta pääsi kuitenkin UEFA Cupiin, jossa tie katkesi kuitenkin jo ensimmäisellä kierroksella. Kauden 2007–2008 Mestarien liiga -karsinnoissa Rutten luotsasi Twenteä NAC Bredaa vastaan. 

Huhtikuussa 2008 päättyivät spekulaatiot Ruttenin tulevasta työnantajasta, kun hän allekirjoitti kauden 2009–2010 loppuun ulottuneen sopimuksen Saksan Bundesliigajoukkue FC Schalken kanssa.  Rutten valmensi Schalkea kuitenkin vain kauden 2008–2009 loppupuoliskolle asti. Hänen potkujensa taustalla olivat erimielisyydet seurajohdon kanssa.

Huhtikuussa 2009 uutisoitiin odotetusti, että Rutten siirtyy kesällä takaisin Eredivisiehen valmentamaan PSV Eindhovenia.  Ruttenin johdolla PSV sijoittui kahdesti Eredivisien pronssille. Kaivattua mestaruuspokaalia Rutten ei suojatteineen onnistunut voittamaan, vaan sai potkut maaliskuussa 2012. Ruttenin kohtaloksi koitui kolme perättäistä tappiota, jotka pudottivat PSV:n liigassa neljänneksi neljän pisteen päähän AZ Alkmaarista. Rutten oli aiemmin ilmoittanut jättävänsä seuran kauden jälkeen.

Kesäkuun lopussa 2012 Ruttenista tuli SBV Vitessen päävalmentaja. Ruttenin johdolla Vitesse pelasi loistavan kauden 2012–2013 ja sijoittui Eredivisiessä neljänneksi. Sijoitus oli seuran paras sitten pronssiin päättyneen kauden 1997–1998. Menestyksestä huolimatta Rutten jätti seuran kauden jälkeen.

Maaliskuussa 2014 uutisoitiin, että Rutten aloittaa kesällä 2014 Feyenoordin päävalmentajana. Ruttenin johdolla Feyenoord sijoittui Eredivisiessä neljänneksi, mikä ei tyydyttänyt seuran johtoa. Nelossijan myötä joukkue menetti mahdollisuudet suoraan Eurooppa-liigan paikkaan ja Rutten sai potkut tehtävistään toukokuun alussa 2015.

Kesäkuussa 2016 Ruttenista tuli dubailaisen Al Shababin päävalmentaja. Ruttenin pesti päättyi potkuihin jo tammikuussa 2017, kun Al Shabab oli juuttunut tappiokierteen myötä liigan yhdeksänneksi.

Tammikuussa 2018 Ruttenista tuli israelilaisen Maccabi Haifan päävalmentaja. Ruttenin johdolla Maccabi Haifa sijoittui kaudella 2017/18 Israelin pääsarjassa kymmenenneksi. Rutten jätti tehtävänsä marraskuun alussa 2018 Maccabin ollessa liigassa kahdeksantena.

Tammikuussa 2019 Ruttenista tuli Belgian pääsarjan RSC Anderlechtin päävalmentaja. Ruttenin johdolla Anderlecht hävisi vain kaksi runkosarjan yhdeksästä viimeisestä ottelusta ja selvitti tiensä ylempään loppusarjaan sarjanelosena. Ylemmässä loppusarjassa tulokset jäivät heikoiksi ja viidenneksi europelisijoitusten ulkopuolelle putoaminen johti Ruttenin potkuihin huhtikuussa 2019.

Toukokuussa 2022 Ruttenin kerrottiin palaavan PSV:n organisaatioon. Hän aloitti kaudella 2022/23 Ruud van Nistelrooyn apuvalmentajana.

### Meriitit valmentajana

* Alankomaiden Cup: 2001
* UEFA Intertoto Cup: 2006
* Alankomaiden vuoden valmentaja: 2008

Lähteet
-------

1. ↑  Rutten bei S04 vorgestellt
2. ↑  Schalken valmentaja sai potkut
3. ↑  Rutten ab Sommer bei PSV
4. ↑  PSV: Rutten geht, Cocu und Faber kommen
5. ↑  Rutten, coach du Vitesse Arnhem
6. ↑  NEWS: FRED RUTTEN LEAVES VITESSE
7. ↑  Rutten übernimmt im Sommer bei Feyenoord
8. ↑  Rutten sacked by Feyenoord
9. ↑  New Al Shabab manager Fred Rutten ‘faces many great challenges’
10. ↑  Al Shabab sack coach Rutten
11. ↑  FRED RUTTEN ALS TRAINER AAN DE SLAG BIJ MACCABI HAIFA (Arkistoitu – Internet Archive)
12. ↑  Rutten resigns as Maccabi Haifa head coach (Arkistoitu – Internet Archive)
13. ↑  Anderlecht sign Dutchman Rutten as new coach
14. ↑  Rutten fired after three months as trainer Anderlecht
15. ↑  Ruud van Nistelrooij confirms backroom staff at PSV


|  |  |  |
| --- | --- | --- |
| Edeltäjä:**Louis van Gaal** | **Alankomaiden vuoden valmentaja**2008 | Seuraaja:**Louis van Gaal** |

|  |  |  |
| --- | --- | --- |
| Edeltäjä:**Issy ten DonkelaarHans MeyerJan van Staa** | **FC Twenten päävalmentaja**1995–19969/1999–20012006–2008 | Seuraaja:**Hans MeyerJohn van ’t SchipSteve McClaren** |

|  |  |  |
| --- | --- | --- |
| Edeltäjä:**Michael Büskens/Youri Mulder** | **FC Schalken päävalmentaja**2008–3/2009 | Seuraaja:**Michael Büskens** |

|  |  |  |
| --- | --- | --- |
| Edeltäjä:**Dwight Lodeweges** | **PSV Eindhovenin päävalmentaja**2009–3/2012 | Seuraaja:**Phillip Cocu** |

|  |  |  |
| --- | --- | --- |
| Edeltäjä:**John van den Brom** | **SBV Vitessen päävalmentaja**2012–2013 | Seuraaja:**Peter Bosz** |

|  |  |  |
| --- | --- | --- |
| Edeltäjä:**Ronald Koeman** | **Feyenoordin päävalmentaja**2014–2015 | Seuraaja:**Giovanni van Bronckhorst** |

|  |  |  |
| --- | --- | --- |
| Edeltäjä:**Guy Luzon** | **Maccabi Haifan päävalmentaja**1–11/2018 | Seuraaja:**Eli Guttman** |

|  |  |  |
| --- | --- | --- |
| Edeltäjä:**Hein Vanhaezebrouck** | **RSC Anderlechtin päävalmentaja**1–4/2019 | Seuraaja:**Karim Belhocine** |